ИНФОРМАЦИЈА

О ШЕСТОМ ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ НА ТЕМУ:

„ПОДИЗАЊЕ ВЕТРОЗАШТИТНИХ ПОЈАСЕВА И ЗАШТИТА ОД ЕРОЗИЈЕ“,

ОДРЖАНОМ 24. ФЕБРУАРА 2015. ГОДИНЕ

Одбор је, на седници одржаној 11. фебруара 2015. године, донео је одлуку о организовању јавног слушања на тему „Подизање ветрозаштитних појасева и заштита од ерозијеˮ, на предлог Наде Лазић и Ивана Карића, чланова Одбора и Гордане Чомић, заменика члана Одбора. Јавно слушање је одржано 24. фебруара 2015. године, у Дому Народне скупштине, уз подршку УНДП-а.

Јавно слушање је почело у 11,00 часова.

Јавном слушању су присуствовали: Бранислав Блажић, председник Одбора и чланови Одбора: Бобан Бирманчевић, Гордана Зорић, Момо Чолаковић, Ђорђе Косанић, Нада Лазић, Иван Карић и Шаип Камбери, Гордана Чомић, заменик члана Одбора и народни посланик Драган Шормаз.

Учесници јавног слушања, били су: Љиљана Совиљ, Весна Митровић и Мила Вићентијевић, Министарство пољоприврерде и заштите животне средине, Уна Павловић, Министарство омладине и спорта, Ратко Ристић, Шумарски факултет Београд, Дејана Лукић, Владимир Николић и Милош Вукелић, Завод за заштиту природе Србије, Саша Орловић и Зоран Галић, Институт за низијско шумарство и животну средину, Ненад Радосављевић, Покрајински секретаријат за пољопривреду, водопривреду и шумарство, Клара Сабадош и Ален Киш, Покрајински завод за заштиту природе, Даринка Радојевић и Јасмина Маџгаљ, Секретаријат за заштиту животне средине Града Београда, Божидар Миловановић и Братислав Кисин, ЈП Србија шуме, Мирјана Андрејић, ЈП Србија воде, Слађана Дабић, ЈП Војводина шуме, Мимоза Јеличић и Ђорђе Митровић, Путеви Србије, Ђорђе Грозданић и Бранко Радовановић, НП Фрушка гора, Есад Зорнић и Јелена Радић, НП Ђердап, Милета Милојевић и Зоран Гавриловић, Институт Јарослав Черни, Новица Милојковић, Покрет горана Србије, Славко Радосављев и Илдико Немет, Покрет горана Вршца, Јожеф Пинтер и Стевана Радојичић, Покрет горана Суботице, Мирослав Ковачић и Зоран Милер, Град Сомбор, Стеван Пилиповић, Јован Менчик, Ђуро Шкрбић, Дражен Јарић и Мирко Петровић, општина Бачка Паланка, Милан Вукелић и Саша Срдић, општина Бачка Топола, Јасмина Лечић и Босиљка Илић, општина Стара Пазова, Миле Ивановић и Милош Куновац, Љубомир Попара, Градско зеленило Београд, Родољуб Живадиновић, Тања Петровић, Млади истраживачи Србије, Пчеларски савез Србије, Ловачки савез Војводине, Зоран Матковић, Удружење учесника омладинских радних акција и волонтера Србије, Стеван Стојановић, Удружење учесника радне акције, Ђура Ваврош, Еколошко удружење НВО „Храст“, Јелена Николић, Омладински креативни клуб ЈП „Град“ Лозница, Тања Поповицки, „GIZ“ немачка организација за међународну сарадњу, Валентина Ђурета, Београдски фонд за политичку изузетност, Милутин Стефановић, председник Удружења бујичара Србије, Миланко Максимовић, Наташа Павловић, Божана Ђорђевић, Бојан Тубић, Татјана Маринковић, Миланко Максимовић и Наташа Павловић.

Бранислав Блажић, председник Одбора, истакао је да Одбор покушава на свој начин, делегирајући теме на седницама и јавним слушањима, да да пуни допринос решавању врло важних питања и превазилажењу проблема у области заштите животне средине. Подизање ветрозаштитних појасева је веома важно, јер због недостатка истих, остајемо без веома важног ресурса, односно годишње губимо велики број хектара обрадиве земље (са површине земље нам се спирају земљишта – најквалитетнији слој, губимо каналске мреже због вегетације и загушивања). Колико је ова тема значајна, најбоље говори податак да је пошумљеност АП Војводина само 6,8%, док је Република Србија пошумљена 29 %, што је далеко мање од европског просека. За побољшање стања у овој области нису потребна огромна финансијска средства, већ је значајнија чињеница колико смо добро организовани и да ли желимо да ову област уредимо и регулишемо на најквалитетнији могући начин. Треба максимално укључити локалне самоуправе у превазилажењу тренутног стања. Када је реч о подизању ветрозаштитних појасева и заштита од ерозије, циљ овог јавног слушања је да се одреде и лоцирају највећи проблеми, дефинишу приоритети и представе конкретна решења за њихово превазилажење.

У првом делу јавног слушања, професор др Ратко Ристић, редовни професор и продекан за научно-истраживачки рад са Катедре за бујице и ерозију Шумарског факултета Универзитета у Београду истакао је да су ветрозаштитини појасеви и све друге формације вегетације које имају неку заштитну функцију у директној вези са проблемима ерозије, инфраструктуре, пољопривреде. Ова област треба да се решава на стратешки начин, упорно, систематично и то од републичког нивоа, преко градова, локалних самоуправа до појединаца. У свом излагању, навео је еклатантне примере деловања еолске ерозије у условима непостојања ветрозаштитних појасева. Указао је на примере где су регистроване ветровите епизоде, трајања свега неколико часова, снагом својих удара способне да „издувају“ са површине земљишта слој од скоро 200 мм. Имајући у виду да 1 мм по 1 км² даје запремину од 1000 м³, јасно је да је са 1 км² само једна ветровита епизода у року од неколико сати, способна да на неко друго место транспортује чак до 200 000 м³ материјала. Тај транспортован материјал најчешће одлази на најмање пожељна места, а то су оранице, каналска мрежа, водене површине, насеља и инфрастуктура. У Републици Србији поред деловања водне ерозије, огроман проблем представља еолска ерозија, која је фактор премештања и депоновања огромне количине материјала, такозваног еолског наноса. Са еолским наносом, материјалом који носи ветар, се најчешће сједињују честице органске материје, али истовремено и разне форме полутаната, који доспевају у наше акумулације за водоснабдевање и физички попуњавају простор у коме би требало да буде вода. Решење је да са критичних локација спречимо и минимизирамо све форме ерозије, а поготово еолску ерозију, која је заступљена на целој територији Републике Србије, док је доминантна на простору АП Војводина. Као друштво смо, чак и у периоду пре II светског рата и у периоду „социјалистичког експеримента“ 60-их, 70-их и 80-их година, много више подизали нове појасеве и водили бригу о постојећим појасевима. Последњих 20 година на територији Републике Србије имамо много примера крајње бахатог, непримереног, неконтролисаног и противзаконитог уништавања успостављених пољозаштитних и снегозаштитних појасева, па чак и вегетационих појасева који су уређени поред акумулација и ради заштите каналске мреже. Као велики проблем уништавања ветрозаштитних појасева, наведена је и неконтролисана урбанизација. Чест је случај да се ради лакше манипулације пољопривредним машинама на ораничним површинама, уз путеве, уништавају постојећи ветрозаштитни појасеви, како би се добио већи обухват обрађиваних површина и да би се добили мањи трошкови манипулисања пољопривредном механизацијом. Република Србија и простор Балкана се налазе у тзв. „зони 5“ према Конвенцији Уједињених нација за борбу против деградације земљишта и против десертификације (процес „опустињавања“). Готово 75% територије Републике Србије је угрожено различитим формама ерозивних процеса и годишња продукција ерозивних материјала износи око 30 милиона м³, од чега бива транспортовано (што водом, што еолском ерозијом) 8 милиона м³. У Републици Србији треба преузети неопходне кораке како бисмо овај проблем дефинисали стретешки и систематски. Примарне активности у том правцу су израда: карте ерозије Србије, стратегије превенције и заштите од еолске ерозије и катастра постојећих заштитних појасева са евиденцијом стања. Након завршетка ове три активности, моћи ће да се планирају наредни значајни кораци. Мора се уредити мултиисекторски приступ у финансирању ветрозаштитиних појасева (пољопривреда, шумарство, водопривреда, инфраструктура, енергетика, локалне самоуправе), односно сви они који имају корист од појасева треба да партиципирају у њиховом подизању. Потребно је дефинисати које би министарство носило стратешки део активности у вези са подизањем пољозаштитних појасева и најлогичније је да то буде Министарство пољопривреде и животне средине уз сарадњу и координацију са локалним самоуправама. Важна је и хоризонтална координација између постојећих сектора водопривреде, пољопривреде и шумарства, јер је немогуће третирати неки простор ако немамо суштинско прожимање ова три сектора. У великим јавним предузећима ЈП „Србијашуме“ и ЈП „Војводинашуме“, треба систематизовати радна места за стручњаке који се баве проблематиком заштите од ерозије. Када говоримо о политици финансирања заштите од ерозије, она је у последњим годинама од 2006. године доживела потпуни фијаско, јер је годишњи ниво улагања у Србији за биолошке противерозионе радове на нивоу од 100 000 до 800 000 евра, а потребе Србије су према свим релевантним показатељима и документима (Водопривредна основа Србије и Просторни план Србије) у износу од 20 до 25 милиона евра на годишњем нивоу. Потребно је локалне самоуправе оспособити да се са овим проблемом баве компетентно. Према вашећем Закону о водама, члан 23, објекти за заштиту од ерозија и одбрану од бујичких поплава су у надлежности локалних самоуправа. То је апсолутно лоше, неодрживо и крајње деструктивно решење, јер ни једна локална самоуправа није способна у материјалном смислу, ни су смислу људских ресурса да се бави овом проблематиком, осим можда градови Београд, Нови Сад и Ниш (најбољи пример за ову тврдњу су прошлогодишње бујичне поплаве). Неопходно је изградити капацитете јединица локалне самоуправе за борбу са негативним ефектима ерозија и бујица кроз запошљавање специјализованих кадрова. Такође, општине морају приступити изради плана за проглашење ерозионих подручја на својим територијама, оперативног плана за одбрану од бујичних поплава, унапређењу стања у погледу урбанистичког и комуналног реда, повећавању броја запослених у инспекцијским службама, а неопходно је и инспекторима дати веће надлежности и пооштрити казнену политику. У наредном периоду треба афирмисати омладински волонтерски рад (Покрет горана Србије, еколошка удружења, планинарска друштва итд). Једино тако, анимирањем и едукацијом младих, имаћемо у перспективи јавну свест која ће моћи на прави начин да се бори са овим проблемима. Приказао је и примере заштитних појасева од вегетације код нас и у свету.

Др Саша Орловић, директор Института за низијско шумарство и заштиту животне средине у Новом Саду, нагласио је да је територија Републике Србије неравномерно покривена шумама, које чине ветрозаштитне појасеве. Најкритичнија ситуација, када је реч о пошумљености, је на територији АП Војводина, где покривеност шумама износи свега 6,51%, односно има 140 000 хектара шума. Велики проблем у Војводини је, поред мале покривености шумама и лоша дистрибуција шума, као и изражен процес сушења шума услед суше и измењених услова у којима се налазимо (климатских промена). Највећи проблеми у оснивању нових шума су недостатак земљишта (углавном су пољопривредна обрадива земљишта - чернозем), климатске промене (изражена суша), еко мрежа (велика густина еко коридора и површина заштићених природних подручја). Обрадивог земљишта има 73,45%, од чега чернозем заузима 45% површине, а доминира I, II и III класа земљишта, односно нема или има врло мало шумског земљишта. Обрадиво земљиште је изложено различитим процесима деструкције, услед разних деградационих процеса и основна препорука и мера је оснивање пољозаштитних појасева. Такоће, имамо и заслањеност земљишта у различитим варијантама и то су потенцијално земљишта на којима треба обавити пошумљавање. Подручје Војводине је изложено изразито еолској ерозији, дејству ветра, што доводи до деградације земљишта. Сама ерозија ветром проузоркује преношење и транспорт ветром најважнијих делова обрадивог земљишта и умањује њену плодност, смањује садржај воде, умањује виталност биљака и умањује приносе. Процес деградације пољопривредног земљишта, односно процес нарушавања квалитета и нестајања земљишта изражен је у целом свету, не само код нас и представља један од главних изазова у 21. веку на глобалном нивоу. Траже се одржива решења како би се смањила деградација и како би се ти процеси успорили, односно траже се решења за рестаурацију деградираних земљишта и превенцију будуће деградације. Еко мрежа, како у Републици Србији, тако и на територији АП Војводина, додатно усложњава и компликује пошумљавање које треба да се спроведе. Услед интензивне пољопривреде, коришћења ђубрива и пестицида, постоје интензивни процеси еутрофизације, загађења вода и поремећаја земљишне фауне и микроорганизама и као решење се намеће оснивање заштитних појасева под дрвећем. Просторним планом АП Војводина је планирано оснивање нових шума на око 150 000 хектара, што значи да ће се подизање засада дрвећа обављати и на пољопривредним земљиштима. То могу бити различити типови шума: интензивни засади за производњу најквалитетнијег дрвета, агрошумарски системи (у исто време и ветро-поље заштитни појасеви), засади шума паша, алејни засади, засади за биомасу, засади за пчелињу пашу, итд. Подизањем засада дрвећа треба обухватити што је могуће више функција. Потребно је хармонизовати интересе пољопривреде, шумарства и животне средине и уредити и употпунити постојећу законску регулативу која уређује ову област уз стриктно спровођење постојећих закона. Можемо рећи да постојећи закони нису довољно примењени у пракси и потербно је веће буџетско издвајање за ову област. Неопходно је повећање површине шума у целој Републици Србији, а нарочито у Војводини. Садњом дрвећа, било у плантажама, било у агрошумарским системима, повећава се производња дрвета, везивање угљеника, биодиверзитет (биолошка разноврсност), подстиче се развој туризма, спорта, пчеларства, повећава се производња енергије из биомасе, итд. Добијамо у исто време еколошки и економски аспект.

Ненад Радосављевић, представник Покрајинског секретаријата за пољопривреду, водопривреду и шумарство - Сектор за шумарство, упознао је учеснике јавног слушања са значајем подизања ветрозаштитних појасева у Војводини и навео три основна разлога: повећање шумовитости Војводине, заштита обрадивог земљишта од еолске ерозије и исушивања и заштита од снежних наноса на саобраћајницама. Забрињавајући податак је да је пошумљеност АП Војводина од 1981. године (6,37%) до 2009. године (6,5%) скоро остала на истом нивоу и да уједначеност шумовитости на њеној територији није на истом нивоу. Постоје општине где шумовитост износи мање од 1% (Кула, Бачка Топола, Мали Иђош, Врбас, Србобран, Бечеј, Темерин, Сента, Кикинда, Нова Црња, Житиште, Сечањ, Пландиште, Стара Пазова). Најкритичнија су два подручја, једно у централном делу Бачке (Србобран, Бечеј, Темерин, Мали Иђош) и друго на крајњем истоку Баната (Кикинда, Нова Црња, Житиште, Сечањ, Пландиште). Евидентна је потреба за заштитом земљишта од еолске ерозије и исушивања. За разлику од ерозије изазване водом, еолска ерозија није моментално уочљива, већ су њени негативни ефекти уочљиви само након анализе дугог временског периода. Размере штете од еолске ерозије могу да доведу у питање опстанак биљних и животињских заједница на захваћеном простору. Подручје Војводине од давнина је угрожено еолском ерозијом (последњих година је интензивирана), а бројне научне и стручне студије из области климатологије, пољопривреде, водопривреде, шумарства и других научних области показују различите степене угрожености еолском ерозијом на њеној територији. За свако одређено подручје, неопходно је утврдити интезитет еолских ерозија, ради предузимања одговарајућих мера заштите, с циљем стабилизације еколошких услова у подручју равничарског дела Војводине. Територија АП Војводина се по Пасаку, на основу интезитета штета еолске ерозије, налази у II категорији, односно одношење материјала износи 0,9 до 2 тоне по хектару годишње. Заштита земљишта од ерозија и исушивања није само наш проблем, него је проблем свих земаља овог географског подручја. Богато искуство заштите од еолске ерозије имају државе бившег СССР и САД и из тих искустава следи закључак да су шумски појасеви ефикасни у заштити, чак једни од најефикаснијих. Постоје и неки истовремени негативни и неповољни утицаји шумских ветрозаштитних појасева, а један од основних је заузимање пољопривредног земљишта (неповољан утицај са економског аспекта). На основу литературних података и досадашње праксе, за заштитне појасеве је потребно издвојити 2 до 2,5% од укупне површине земљишта, зависно од облика површине, испресецаности подручја путевима и каналима, исцепканости парцела и других елемената. Смањење учешћа обрадивог земљишта у ветрозаштитним појасевима, може се избећи подизањем заштитног зеленила на катастарским честицама које су дефинисане као шумско земљиште, као и на површинама које припадају путној мрежи, а узурпирана су и користе се за пољопривредну производњу. Сваке зиме имамо појаву снежних наноса на саобраћајницама, који могу бити већег или мањег интезитета. Овај проблем добија на значају, јер се интензивно шири путна мрежа и појачава се фреквентност у саобраћају. Снежни сметови су одувек постојали, али су саобраћај и информисање били знатно слабије развијени, што ствара погрешан утисак да је снежних сметова пре било много мање. Исти проблем са сметовима имају поред нас и остале земље у региону, па и шире. Материјалне штете су вишеструке: ангажовање људи и механизације приликом спашавања, уништавање путева, одсуствовање са посла, застоји у снабдевању, итд. Један од ефектнијих начина заштите од снежних наноса су ветрозаштитни појасеви дрвећа и жбуња поред путева, а као највећи разлог стварања сметова на путевима у последње време се наводи управо непостојање ових појасева. Решење овог проблема није ни мало једноставно и постоји читав низ препрека који се јављају у процесу подизања ветрозаштитних појасева у близини саобраћајница. Ветрозаштитни појасеви су ефикасни само ако задовољавају основне критеријуме у погледу њиховог распореда, изгледа, структуре, положаја и других елемената. Такође, присутни су и проблеми административне природе, који су тренутно највећи лимитирајући фактор у подизању ветрозаштитних појасева и то су проблеми са катастром, експропријацијом земљишта, проблеми у вези са надлежностима над појасевима, у вези са преузимањем одговорности за подизање и одржавање појаса, итд. Често се сусрећемо са појавом уништавања ветрозаштитних појасева (разни начини, починиоци и мотиви). Од идеје о подизању ветрозаштитног појаса до његове пуне ефикасности прође дуг временски период, у којем постоје бројне опасности да на крају буде бескористан. Постоје закони и прописи из различитих области (саобраћај, заштита животне средине, пољопривреда...) који спречавају или отежавају подизање и одржавање ветрозаштитних појасева. Када је реч о финансирању подизања ветрозаштитних појасева у АП Војводина, до ступања на снагу тренутно важећег Закона о шумама, подизање појасева је финансирано из Програма за уређење пољопривредног земљишта. У 2009. години је додељено укупно 47.275.000 динара за подизање појасева у 22 општине, а у 2010. години је додељено укупно 33.000.000 динара за подизање појасева у 14 општина, на укупној површини од 231 хектара, што значи да је укупно додељено 80.275.000 динара. У АП Војводина има укупно 46 општина, а 28 општина је добило средства за подизање појасева бар у једној од ове две године (46.178.000 динара), док је 8 општина добило средства у обе године (34.097.000 динара). Пре финансирања подизања појасева, од стране Покрајинског секретаријата је била финансирана и израда пројеката за подизање пољозаштитних појасева у скоро свим општинама. Велики број општина је имао проблема са правдањем додељених средстава, односно са реализацијом уговорених послова. Уговорне обавезе су често пролонгиране на захтев општина (због недостатка средстава, узурпације земљишта), а неколико општина има чак обавезу враћања додељених средстава, с обзиром на то да посао није завршен. По ступању на снагу новог Закона о шумама, ветрозаштитни појасеви се сматрају шумом и њихово подизање више се не финансира из Фонда за уређење пољопривредног земљишта, већ се финансира из Буџетског фонда за шуме АП Војводине. Због постојећих проблема у правдању претходно додељених средстава, као и проблема са дефинисањем корисника замљишта на којем се подижу појасеви и потребе пренамене земљишта за те сврхе, годишњим програмима расподеле средстава у периоду 2011-2015. године није предвиђена додела средстава за подизање појасева на досадашњи начин. Финансирање подизања појасева, могуће је само на површинама на којима се врши промена намене у шумско земљиште и чији је корисник одређен у складу са Законом о шумама. Подизање нових појасева је оптерећено и следећим проблемима: потребно је обезбедити површине довољне ширине (10-30 м) без ограничења и услова. Једноредни појасеви који су до сада били најчешће сађени, заправо су обични дрвореди и немају ову заштитну функцију. Ако се ради о површинама које припадају путном појасу, железничким пругама и каналима, њихов корисник прописује услове, а због тога је најчешће немогуће или бесмислено подизати појасеве јер нема довољно ширине; подизање ефикасних појасева могуће је једино на додатним површинама уз путеве, пруге и канале, као и кроз њиве, а то су пољопривредне површине за које је потребна сагласност за промену намене, која се може урадити за целу парцелу, или уз претходно цепање парцела, препарцелацију или комасацију. У супротном се крше други закони и ствара се стање неорганизованости и неуређености катастарских података; пројекти ветрозаштиних појасева су урађени за скоро све општине, али многи нису применљиви и потребна је њихова ревизија (могу послужити као идејни пројекти), а за реализацију је потребно законски обезбедити пројектоване површине; на површинама у државном власништву, могуће је цепање парцела. Претварање приватних површина у ветрозаштитне појасеве је условљено експропријацијом, откупом или заменом земљишта. У данашње време нико није вољан да остане без обрадивог земљишта, ако не добије адекватну материјалну надокнаду, што је данас скоро немогуће обезбедити. Локације на којима је предвиђено урадити појасеве, углавном су у приватном власништву.

Ален Киш, представник Покрајинског завода за заштиту природе, упознао је присутне са био-географским положајем и еколошким карактеристикама АП Војводина. Проблем шумовитости и пошумљавања ове покрајине је резултат самих климатских предиспозиција, што значи да се Војводина налази у панонском биографском региону, који представља природно станиште исконске травне вегетације (највеће станиште такве врсте на подручју Европе) са изузетно високим процентом обрадивих и пољопривредних површина. У Војводини је проценат просечно већи у односу на Панонски регион, што додатно отежава подизањње заштитних појасева. Основна одлика Панонског региона је да је то климатско шумо-степско подручје, што карактерише отежано пошумљавање. Пошумљавање је отежано јер се шуме (осим на брдско-планинском подручју – Фрушка гора и Вршачки брег) налазе у зони климатске толеранције, које су изузетно осетљиве на климатске и температурне екстреме (изложени су природној учесталости екстремних суша и великих падавина). То значи да на овом подручју постоји повећана осетљивост шума на климатске промене и мањи проценат природних станишта, што условљава додатно смањење отпорности на климатске промене. Већина панонских травних станишта се налази на списковима ЕУ, као станишта приоритетна за заштиту, што наша држава може да искористи аплицирајући за средства из фондова ЕУ намењених за очување станишта ове врсте и агроеколошке мере. Типови станишта неповољни за пољопривреду и шумарство, као што су примарне слатине или степски пашњаци, као и дивље врсте ових станишта, налазе се на списковима ЕУ Директиве о стаништима и Бернске конвенције, што омогућава приступ међународним фондовима за заштиту природе. На територији целе Републике Србије, а самим тим и на подручју АП Војводина, карактеристика је велико учешће малих газдинстава и очување традиционалних видова породичног газдовања пољопривредних површина. Код нас постоји проблем укрупњавања поседа и арондације од средине 20. века, где долази до наглог осиромашења аграрних површина са биодиверзитетом. Губитком биолошке разноврсности нестају остаци природних система, смањује се моћ адаптације на климатске промене, последице делују кумулативно, тако да је веома често санација закаснела, дугорочна и веома скупа. Ове промене краткорочно не утичу на приходе пољопривреде. Предеона и биолошка разноврсност пољопривредних подручја је већа него у земљама ЕУ. Заједничко дејство ветрова и вода, доводи до просечног годишњег губитка земљишта од 0,9 тона по хектару на око 85% пољопривредног земљишта у Војводини. Оранице (черноземи) су најугроженије и њихов годишњи губитак еолском ерозијом износи и до 10 тона по хектару. За одрживо коришћење пољопривредних ресурса додатни проблем представљају предвиђене промене приноса услед климатских промена. Према појединим истраживањима, на основу регионалног климатског модела, очекује се значајно смањење падавина (које у летњем периоду тренутно износи и до 50%) и појава суша и високих температура, што ће довести до смањења приноса пољопривредних култура. Као последица губитка биодиверзитета на територији Војводине, бележимо константан пад бројности птица, које су уједно предатори и регулатори бројности глодара и штеточина у пољопривреди. У ЕУ постоји систем развијених агро-еколошких мера које имају за циљ очување екосистемских услуга, односно услуга које пружају природни системи. Екосистемске услуге су препознате и у нашој националној законској регулативи (Национална стратегија одрживог коришћења природних ресурса и добара). Агроеколошким мерама ЕУ финансирају се: развој биопроизводње, екстензивно коришћење пашњака, ливада и воћњака, заштита традиционалних домаћих сорти и раса, биолошке мере заштите од ерозије и заштите вода, очување станишта опрашивача и регулатора бројности штеточина, заштита ловне дивљачи, заштита строго заштићених дивљих врста аграрних предела и развој сеоског и еко-туризма. Еколошка мрежа Србије је успостављена у складу са Уредбом Владе Републике Србије из 2010. године и представља један систем повезаних станишта. Уместо изолованих природних целина, циљ заштите природе је формирање еколошке мреже, која је кохерентни систем природних или полуприродних предеоних елемената, који повезују еколошко значајна подручја, омогућава кретање врста и размену генетског материјала између одвојених станишта, доприноси одржавању и унапређењу еколошких функција и пружа могућности за трајно, одрживо коришћење природних ресурса. Када је реч о еколошким коридорима, у АП Војводина су издвојени међународни и регионални еколошки коридори, док су у неким општинам издвојени и локални коридори. Травне међе, живице, канали и ветрозаштитни појасеви представљају истовремено и станишта и еколошке коридоре за кретање дивљих врста шумских и шумо-степских станишта. Само формирање ветрозаштитних појасева омогућује формирање станишта које ће истовремено испунити обавезе према заштити природе и осталој легислативи ЕУ, а истовремено обезбедити заштиту од ерозије и других неповољних фактора животне средине. Систем добрих заштитних појасева су агро-шумски засади, дуго се примењују и представљају циљано комбиновање пољопривредних и шумских култура – засада, са циљем повећања продуктивности, отпорности и предеоне разноврсности. Ален Киш је навео примере добре праксе, када је реч о мултифункционалним појасевима и агро-шумским засадима. На самом крају свог излагања, Ален Киш је закључио: Војводина припада низијској области у Европи са већим површинама исконских травних станишта и то подразумева тешкоће у подизању пољозаштитних појасева; климатски модели указују на опасност од значајног повећања екстремних суша и високих температура; релативно очувана предеона и биолошка разноврсност пружа основу за прилагођавање природних и аграрних система за наступајуће промене; неопходно је интегрално планирање, уз сарадњу свих корисника обновљивих ресурса и сектора за заштиту природе и животне средине; постоји могућност за коришћење међународних фондова за заштиту природе (еколошки коридори) и пољопривреду (агро-еколошки програми); требало би приступити издвајању површина државног земљишта за подизање ветрозаштитних појасева и припајање редовном газдовању шумама; требало би подстицати приватне власнике за подизање високог зеленила по локалним плановима (подстицати их повластицама), односно увести додатни порез за парцеле које не садрже високо зеленило (нарочито у посебно угроженим областима); требало би подстицати нове облике коришћења пољопривредног земљишта (агро-шумски засади).

Новица Милојковић, председник Покрета горана Србије, упознао је чланове Одбора и учеснике јавног слушања са историјатом Покрета горана Србије и њиховим активностима у претходном периоду. Нагласио је да горанске организације имају одличну сарадњу са свим надлежним министарствима. Од 1960. године, када је формиран Покрет горана Србије, горани су посадили скоро 320.000 хектара шума, затравнили и подигли ливаде и пашњаке на 95.000 хектара земљишта, а заштитне појасеве и заштитне шуме су подигли на површини од 31.000 хектара. Заштитне појасеве широм територије Републике Србије, чувају и негују чланови Покрета горана. Покрет горана има објективних проблема у свом функционисању, посебно финансијске природе, јер се од 1995. године горанске организације самофинансирају, или се финансирају кроз пројекте. Пошто је све мање државног земљишта, горани приватним лицима додељују саднице о којима се касније власници земљишта брину и одржавају их. У ветрозаштитне појасеве треба садити „школоване саднице“ које могу да одрже сам појас, треба их гајити и њима домаћински газдовати. Данас имамо једини ветрозаштитни појас у Пољопривредном добру „Бечеј“, који има плански документ газдовања. Један од приоритета друштва, па и горанских организација је едукација ученика, младих људи по питањима из ове области. Неопходно је едуковати децу по питањима заштите животне средине, много више него што је то данас случај.

Након излагања Новице Милојковића, направљена је пауза у 12,35 часова. Пауза је трајала 15 минута и у 12,50 часова је настављено јавно слушање.

У другом делу јавног слушања, након паузе, председник Одбора др Бранислав Блажић отворио је дискусију. У дискусији су учествовали: Иван Карић, заменик председника Одбора за заштиту животне средине, Нада Лазић, члан Одбора за заштиту животне средине, Весна Митровић, представник Министарства пољоприврерде и заштите животне средине – Сектора заштите животне средине, Зоран Гавриловић и Милета Милојевић, представници Института Јарослав Черни, Ђуро Ваврош, председник Еколошког удружења „Храст“-Бачка Топола, Родољуб Живадиновић, председник Савеза пчеларских организација Србије, Стеван Стојановић, представник Удружења учесника радних акција и волонтера Србије, Јасмина Маџгаљ, заменик секретара за заштиту животне средине Града Београда, Милутин Стефановић, председник Удружења бујичара Србије, Зоран Милер, члан градског већа Града Сомбора и Клара Сабадош, представник Покрајинског завода за заштиту природе.

Иван Карић, заменик председника Одбора за заштиту животне средине, током дискусије је нагласио да проблем ветрозаштитних појасева можемо посматрати из више углова, имајући у виду њихов значај за више различитих делатности и области, као што је област пољопривреде, економије, здравља, привреде, енергетике, животне средине и др. Напоменуо је да у 21. веку ни у једној савременој демократији нису најважније економске слободе и интерес капитала, већ су еколошке слободе предпоставка свих осталих слобода. Јавно слушање је омогућило да народни посланици чују добре примере из праксе, али и проблеме које држава има када су у питању ветрозаштитни појасеви. Потребно је законску регулативу области која овај проблем регулише прецизирати и употпунити и предлоге који су се чули током јавног слушања уврстити у законску регулативу.

Нада Лазић, члан Одбора за заштиту животне средине, указала је на рад инспекцијских служби који би требало да буде ефикаснији и рекла је да би требало пооштрити казнену политику у овој области. У Републици Србији се недовољно користи механизам друштвено-корисног рада и радно способне омладине која је спремна да волонтира. Уз путну мрежу и каналску мрежу, треба више подизати ветрозаштитне појасеве, који су тренутно узурпирани од стране нових власника и користе се као обрадиво земљиште. Потребно је направити пресек стања и донети законска решења која ће уредити ову област и омогућити да се реализују ревитализација старих и подизање нових ветрозаштитних појасева.

Током дискусије осталих учесника јавног слушања чуле су се похвале на рачун Одбора који је ову тему ставио на дневни ред и указао на њен значај. Проблем ерозије није нов проблем и његовом решавању треба посветити огромну пажњу, како би се у будућности спречило завејавање снегом, одношење семена и ђубрива из земље. Неопходно је спречити неовлашћено и непланско уклањање, сечу и уништавање великог броја заштитних појасева. Постојећи закони који регулишу ову област се не поштују и не спроводе на прави начин. Постојеће законе треба побољшати, како би новим законским решењима ова област била уређенија, након чега треба приступити стриктном спровођењу законских одредби. Наглашено је, да је велики проблем уништавања и нестанка ветрозаштитних појасева настао оног тренутка када је државно земљиште дато у закуп приватницима, претежно страним држављанима, који гледају само свој лични финансијски интерес, односно профит и не воде рачуна о шумама и њиховом значају. Током дискусије, чуло се мишљење да приликом пошумљавања треба водити рачуна о медоносном дрвећу и користити га што је могуће више, што у ранијем времену није био случај. Потребно је поред еколошког и ветрозаштитног аспекта, водити рачуна да је мед производ који Република Србија може да извезе у неограниченим количинама, јер је дефицитаран на светском тржишту. Током дискусије, чуо се предлог да Влада направи стратегију која би била основа и по којој би локалне самоуправе добијале краткорочне и дугорочне програме и методе решавања еколошких проблема. На основу исте те стратегије би локалне самопураве одређивале финансијска средства, јер су локалне самоуправе носиоци посла у области екологије, а самим тим и подизањем и очувањем ветрозаштитних појасева. Решење за превазилажење еколошких проблема и реализацију еколошких пројеката је ангажовање радно способних грађана, нарочито младих и за то је неопходно створити системске услове. Како би се ова идеја спровела у дело, неопходно је донети Закон о јавним радовима, Закон о добровољним радним акцијама и донети измене и допуне Закона о волонтерима. Учесници јавног слушања су упознати са чињеницом да је Министарство пољопривреде и заштите животне средине образовало 2014. године Радну групу за заштиту земљишта од ерозије и бујица. Задатак Радне групе је да усагласи законска решења којима би се обезбедило унапређење заштите земљишта од ерозије и бујица у Републици Србији, да омогући реализацију активности од заједничког интереса, да изради и новелира карте ерозије, одреди методологију за израду карте ерозије, прогласи ерозиона подручја и њихових граница за услове коришћења, реализација мера за заштиту земљишта од ерозија и бујица и друго. Рок за извршење овог задатка је 31. мај 2015. године и чуло се мишљење да је чланове Радне групе требало позвати на јавно слушање. Током дискусије, наведено је да пројекти који се финансирају из кредита од стране Уједињених Арапских Емирата и Кувајта (преко 20 пројеката са преко 200 милиона евра инвестиција) за наводњавање Војводине, Мачве и Поморавља, немају пројекте за пољозаштитне појасеве (заштита каналске мреже од еолске ерозије), што представља лошу праксу у овој области. Чуло се мишљење да треба прво урадити пројекте пописа и ревитализације ветрозаштитних појасева на територијама локалних самоуправа, јер многе локалне самоуправе немају увид у број и квалитет постојећих ветрозаштитних појасева.

Председник Одбора је захвалио учесницима на учешћу и изразио наду да су сви присутни имали прилике да чују много корисних и квалитетних дискусија, које ће допринети побољшању стања када је реч о подизању ветрозаштитних појасева и заштити од ерозије.

Јавно слушање је завршено у 13,55 часова.